google/wiki40b huggingface dataset:
Xanten

Historie

Xanten ble grunnlagt i romertiden og er dermed omtrent 2000 år gammel. Plassen begynte som romersk lagerplass Castrum under navnet Vetera Castra. Den utviklet seg til andre viktigste by i den romerske provinsen Germania Inferior og ble oppgradert til en colonia under keiser Trajan: Colonia Ulpia Traiana. Under et angrep av Frankere i 275 ble byen nærmest fullstendig ødelagt. En mindre festningsby under navnet Tricensimae ble bygget på samme plass. Siste romerske mynt som er funnet på stedet er fra 426. 
Byen ble sannsynligvis ikke forlatt i folkevandringstiden og har hatt en viss betydning hele tiden. Bysentret ble likevel flyttet til det romerske gravfeltet der en tidlig kristen kirke befant seg. Byen ble nevnt av Gregorius av Tours i 590. Et kloster til ære for en lokal martyr og helgen, Viktor av Xanten ble kjernen av dagens by og opprinnelig kalt ad sanctos, derav Xanten. Det betydelige Viktorklosteret Viktorstift ble gjentatte ganger overfalt av normannere på 900-tallet. En biskopsborg for erkebiskopen av Köln og rikelige funn av mynter slått i Xanten fra tidlig middelalder, bekrefter stedets betydning. 
I 1228 fikk Xanten byrettigheter og i 1263 startet byggingen av Xantens domkirke. Flere klostergrunnlegginger i Viktorstiftets by utover middelalderen satte sitt preg på byen så som kvinnelige Fransiskanere (1402), et Birgittakloster [1460), Jesuitter 1609 og Karteusere i 1628. Økonomisk mistet byen mye av sin betydning, også på grunn av at Rhinen forflyttet seg noe østover. 
Til tross for store ødeleggelser under andre verdenskrig ble betydelige deler av det gamle Xanten gjenoppbygget. Rester av romerbyen som ligger i utkanten av Xanten har blitt rekonstruert, til dels ganske fritt.
Messias

Messias (heb. משיח maschiach, også moschiach, arameisk meschiah) er et begrep som i utgangspunktet betyr salvet.

Om begrepet

Begrepet messias kommer fra Det gamle testamente, men er blitt et allment religionsvitenskapelig begrep. Vanligvis knyttes begrepet til messianisme som betegner en mer omfattende frelses- og forløsningslengsel og som ofte knyttes til messianske bevegelser.
Begrepet 'messias' dannes av det hebraiske verbet masjach (משח). Masjach betegner en handling, ofte utført av en profet, der det smøres (salves med) olje (misjchah, םשחה) på hodet. Eksempler på dette kan være bl.a. i salvingen av Saul i Det gamle testamente: «Samuel tok en krukke med Olje og helte oljen ut over hode hans. Han kysset ham og sa: 'Nå har Herren salvet deg til fyrste over sin eiendom'» (1. Sam. 10,1).

Samaritanenes messiasforventning

Samaritanene har også en messiasforventing, men ettersom deres hellige skrifter bare består av de fem mosebøkerne (Pentateuken) er deres forventning ikke basert på en «messiaskonge» av Davids hus. I 5. Mos. 18,15-19 ventes en profet som Moses. Denne kalles Ta'eb, heb. gjenoppretteren, dvs. av kulten. Kultens plass er et sentralt motiv i det deutronomistiske historieverk (jf. 5. Mos. 12).
Denne forventningen om en «profetmessias» er det også spor av i Det nye testamente (Joh. 4,25), og fra historien vet vi at en mann under Pontius Pilatus, i år 35 e.Kr., førte sine tilhengere opp på Garizim, samaritanenes hellige fjell, for å vise hvor Moses hadde gjemt de hellige tempelgjenstander. Det oppstod trefninger mellom mengden som var på valfart og Pontius Pilatus' menn, og mange ble drept. Pilatus måtte i denne forbindelsen gå av som prokurator av Judea i år 36 e.Kr.

Det nye testamente

Se artikkelen Kristus, og hovedartikkelen Jesus Kristus.

Islam

Se hovedartikkel Mahdi
Casino (messe)

Offisersmessen Casino er en verneverdig bygning i Holmestrand i Vestfold. Den var en del av det tyske militærleiranlegget på Grefsrødjordet ovenfor Kleivbrottet i daværende Botne kommune under andre verdenskrig i Norge. Militæranlegget ble etterhvert overtatt av de norske myndighetene under ledelse av Nasjonal Samling (NS), og brukt både til opplærings- og rekreasjonsvirksomhet. Det har blitt omtalt som Frontkjemperleiren i Holmestrand og SS-leiren i Holmestrand. Etter krigen ble brakkeanlegget oftere omtalt som Grefsrudleiren eller Grefsrud leir.

Bygningen

Offisersmessen Casino er i dag den eneste bygningen som fortsatt står igjen etter det tyskbygde leirområdet på Grefsrud. Navnet Casino var et vanlig navn på tyske offisersmesser. Bygningen er et typisk eksempel på slike tyske offisersmesser fra krigen, og har en etasje, samt kjeller og loft i deler av bygningsflaten.
Det mest utarbeidede rommet er selve offisersmessen. Rommet er en stor sal med åpen takstol og takåser, tømmervegger uten panel og tregulv med smale gulvbord lagt i kvadrater. Vinduskarmene på nordre gavl og dørkarmene har malte blomstermotiver. Langveggen mot øst har en åpen peis med peiskappe som går helt til taket, og langs langveggen mot vest er det bygget en forhøyning. Rommet ble både brukt som spisesal for de tyske offiserene, men også til konserter, teater og kino. I taket er det to store lysekroner av smijern, og er sammen med dørvridere og flere andre tak- og veggarmaturer vært i bygningen siden det ble oppført i 1941-1942. Både bygningen i seg selv og interiøret som eksempelvis peisen, lysekronene og armaturen er tidstypiske har det «tysk romantiserende preget» som var vanlig for slike bygninger oppført av tyskerne i Norge under okkupasjonen, og kan kan ha vært prefabrikert i Østerdalen.

Etter krigen

Etter krigen ble forlegningene brukt som fremmedleir i noen år. Leiren ble da bebodd av utlendinger, hvorav noen også hadde familie der. Deretter ble den leid av Europahjelpen som satte den i stand til å ta imot syke barn fra Mellom-Europa. Botne kommune overtok da de brakkene som ikke var nødvendig til dette . I 1951 ble leiren overført fra Europahjelpen til Sosialdepartementet og ble benyttet til hjem for psykisk utviklingshemmede under navnet Solbø – Statens hjem for åndssvake.  1961 ble Solbø lagt inn under institusjonen på Fossnes, og i 1964 uttalte bestyreren i et intervju med Tønsbergs Blad at institusjonen hadde 137 pasienter, men at flere av disse burde vært på psykiatriske sykehus.
Bortsett fra litt preg av manglende vedlikehold er bygningen fortsatt i god stand, men hageanlegget er dels ødelagt eller dels gjengrodd.
Fylkesvei 58 (Akershus)

Fylkesvei 58 i Akershus gikk mellom Tandbergløkka og Hagalund i Ås. Veien var 931 meter lang.
2019 ble veien del av fylkesvei 1368.
Killer Elite

Sammendrag

I 1980 reiser leiesoldatene Danny Bryce, Hunter, Davies og Meier i Mexico for å drepe en mann. Danny dreper ved et uhell mannen foran øynene på mannens barn, før han blir skadd under flukten. Danny blir sterkt berørt av denne hendelsen, han slutter som leiemorder, og trekker seg tilbake til hjemlandet Australia. Ett år senere reiser Danny til Oman, hvor Hunter blir holdt fanget. Danny møter en mann (Adewale Akinnuoye-Agbaje) som arrangerer forskjellige oppdrag for snikmordere, og Danny får vite at Hunter godtok en jobb som han fikk seks millioner dollar for, men han klarte ikke å gjennomføre dette oppdraget. Hvis Danny ikke fullfører oppdraget til Hunter, så vil Hunter bli henrettet.
Danny blir introdusert til Sheikh Amr, en avsatt konge fra et lite område av Oman som vil at Danny skal drepe tre eks-soldater fra det britiske Special Air Service. Henholdsvis Steven Harris, Steven Cregg og Simon McCann som drepte hans tre eldste sønner under Dhofar-opprøret. Danny må ta opp tilståelsene deres på video, og arrangere dødsfallene slik at det ser ut som ulykker. Han må gjøre dette før den dødssyke Sheikh avgår ved døden. Dette vil gjøre at sheikhens fjerde sønn, Bakhait, kan ta kontrollen over ørkenområdet som hans far tidligere hadde regjert over. Hvis Danny mislykkes, vil Hunter bli likvidert. Danny gjenforenes med Davies og Meier som godtar å hjelpe ham i bytte mot en andel av pengene.
Chitungwiza

Chitungwiza er en by beliggende ca. 1 500 meter over havet, ni kilometer sør for Harare i Zimbabwe i provinsen Harare. Den ble dannet i 1981 ved sammenslåing av tre forsteder (townships), Seke, Zengeza og St Marys. Den hadde 356 840 innbyggere ved folketellingen i 2012). Med dette er den den tredje største av landets byer. 
Chitungwiza er «soveby» for Harare. De fleste beboere har sine eventuelle arbeidsplasser inne i hovedstaden. 
Mellom  Chitungwiza og Epworth ligger Harare internasjonale lufthavn.
Irredentisme

Irredentisme var en politisk bevegelse som ville samle alle områder med italiensktalende befolkning i en stor italiensk stat. Begrepet kommer av det italienske ordet irredento («uforløst»), som betegnet situasjonen til den italiensktalende befolkningen i andre land. Begrepet har i etterkant også blitt brukt om liknende bevegelser i andre land. Et omstridt område som kan tilsvarende bli kalt et irredenta, men ikke alle irredenta trenger å være gjenstand for irredentisme.

Opprinnelse

Den italienske irredentismen var en politisk bevegelse som ville samle alle områder med italiensktalende befolkning i en stor italiensk stat. Den begynte på 1870-tallet under slagordet Italia irredenta (det ikke-frigjorte Italia)og var på dette tidspunktet var den først og fremst rettet mot Østerrike-Ungarn, som omfattet flere italienskspråklige områder (i Tirol og Küstenland). I tillegg ble ble også gjort krav på deler av Sveits (Ticino og Graubünden).
Første verdenskrig gjorde det mulig for Italia å kunne innlemme disse områdene, og landet sluttet en hemmelig avtale med Storbritannia og Frankrike om å få oppfylt sine territorielle krav som motytelse for en deltakelse i krigen. Italia sa derfor i 1915 opp forsvarsavtalen som landet hadde inngått med Tyskland og Østerrike-Ungarn (trippelalliansen), og erklærte samtidig Østerrike-Ungarn krig. Selv om Østerrike-Ungarn i alpekrigen under første verdenskrig klarte å forsvare sin sydlige grense, holdt seiersmaktene ord, og Italia ble i St.-Germain-traktaten tildelt store deler av Tirol samt Görz, Trieste og Istria.
Siden Italia hadde forespeilet Storbritannia og Frankrike at den italienske språkgrensen fulgte Alpenes hovedvannskille, fikk Italia imidlertid store områder som aldri hadde vært italiensktalende, spesielt det tysk- og ladinskspråklige Syd-Tirol. Disse områdene ble utsatt for en aggressiv italienisering fra italienske myndigheter, både under fascistene og etter andre verdenskrig helt frem til 1970-tallet.
Sveits ble forskånet for irredentismen, men følte seg lenge truet i sin statlige integritet. Faktisk var irredentismen den direkte foranledningen for at Sveits anerkjente retoromansk som sitt fjerde offisielle språk, som et svar på at Italia hadde definert retoromansk som en italiensk dialekt og dermed forsøkt å rettferdiggjøre et territorielt krav på kantonen Graubünden.
Bělá (Semily distrikt)

Historie

Bělá ble første gang omtalt skriftlig i 1542.
Oslo Spektrum

Historikk

Oslo Spektrum ble prosjektert som Oslo byhall og bygget som en del av en satsing på å revitalisere området og kommunens forsøk på å flytte tyngdepunktet i Oslo sentrum østover. Bygget var ment som en flerbruksarena med internasjonale spesifikasjoner for en rekke typer arrangementer. Sammen med Oslo Plaza, Bussterminalen, Oslo sentralstasjon og Posthuset utgjør Oslo Spektrum en form for bysentralt knutepunkt, ment å forsterke Oslos identitet og rolle som hovedstad. Fram til Telenor Arena åpnet på Fornebu i 2009, var Oslo Spektrum den største innendørsarenaen i osloområdet.

Bygget

Ansvarlige arkitekter er LPO Arkitektkontor AS. Trykkfragmenter av Rolf Nesch ble benyttet til preging av arenaens ytre teglkledning (fasade), etter tillatelse fra arvingene. Dette ble gjort i samarbeid med billedkunstneren Guttorm Guttormsgaard og keramikeren Søren Ubisch. I 2004 mottok bygget Oslo kommunes pris for god byarkitektur.
For konserter er maksimumskapasiteten ca. 10 000 med en kombinasjon av sitte- og ståplasser. Et omfattende teppesystem kan også dele arenaen inn i en rekke kombinasjoner og størrelser, etter arrangementets behov. På denne måten kan en for eksempel skape en kombinasjon av konsert, konferanse, utstilling, workshop og cateringområde. Teppene blir også brukt til mindre konserter for mellom 2000 og 3000 personer.

Utbygging og oppussing

I juni 2017 varslet eieren Norges Varemesse at de planlegger å pusse opp og bygge ut arenaen for over 1 milliard kroner. Blant annet skal det bygges et nytt kongressenter med rundt 3000 sitteplasser og totalt 20 000 nye kvadretmeter. Utbyggingen skal etter planen starte i 2020, og det nye senteret skal stå klart i 2023. Målet med utbyggingen er å gjøre Oslo sterkere rustet i kampen om å bli Skandinavias «konferansehovedstad».
Dagens konsertsal, med en publikumskapasitet på ca. 10 000 stå- og sitteplasser, skal pusses opp og få 1700 ekstra plasser. Rehabiliteringsarbeidene skal etter planen starte sommeren 2019.

Underholdning og idrett

Arenaen har huset en rekke store konserter og show med verdenskjente navn, og underholdningsdelen utgjør hoveddelen av Oslo Spektrums tilbud til publikum. Eurovision Song Contest 1996 ble arrangert i arenaen, etter at Norge vant konkurransen i 1995. Fram til 2014 ble også Nobels fredspriskonsert arrangert i Oslo Spektrum. Melodi Grand Prix, Disney on Ice, Norsk Militær Tattoo og Putti Plutti Pott er noen av arrangementene arenaen huser regelmessig. I tillegg blir finalene i norgesmesterskapene i håndball for menn og kvinner arrangert i Oslo Spektrum.

Messer, konferanser og kongresser

Oslo Spektrum er den eneste messehallen i Oslo sentrum, og arenaen har et totalt messeareal på rundt 5000 kvadratmeter. Eksempler på tidligere kongressarrangementer er: kreftkongressen IUCC, NSBs 150-årsjubileum og Orklas 350-årsjubileum.
Voltumna

Voltumna eller Veltha var en ktonisk jordguddom i etruskisk mytologi og som etterhvert ble opphøyd til den øverste gud i den etruskiske gudeverden, deus Etruriæ princeps, i henhold til Marcus Terentius Varro.
Voltumnas kult var sentrert i Volsinii, dagens Orvieto, en etruskisk by i nordvestlige Italia. Han tilsvarte Vertumnus i romersk mytologi.
Forbundet av tolv etruskiske byer, populi, ble fornyet årlig ved den hellige lund ved Fanum Voltumnæ, helligdommen til Voltumnus i nærheten av Volsinii (dagens Bolsena) som ble nevnt av Titus Livius. Ved Fanum Voltumnæ ble ludi holdt, den nøyaktige naturen av denne, atletisk eller kunstneriske, er ukjent.
I Forum Romanum i Roma i nærheten av Dioskurernes tempel (Castors og Pollux' tempel) sto en helligdom dedikert til Voltumna i Vicus Tuscus («Den etruskiske vegen»)
Ziyun

Ziyun (kinesisk: 紫云苗族布依族自治县; pinyin: Zǐyún miáozú bùyīzú Zìzhìxiàn) er et autonomt fylke for miao- og buyeifolkene i byprefekturet Anshun i provinsen Guizhou i Folkerepublikken Kina.
Befolkningen var på 327 831 innbyggere i 1999.
Pete Seeger

Karriere

Sammen med Woody Guthrie, Lee Hays og Millard Lampell dannet Pete Seeger The Almanac Singers i 1941. Han var da også sterkt inspirert av den svarte folkemusikklegenden Leadbelly.  I 1949 dannet Seeger folkesanggruppa The Weavers sammen med Lee Hays og Ronnie Gilbert. De hadde en rekke slagere på 1950-tallet.  I 1958 ble han soloartist. På grunn av sitt medlemskap i USAs kommunistparti (som han meldte seg ut av i 1949), kamp for borgerrettigheter, fagforeningsarbeid og fredsarbeid ble han fra 1955 stemplet som en samfunnsfiendtlig kommunistisk propagandist, og han ble svartelistet i hjemlandet. Først da countryartisten Johnny Cash tok Seeger med i sitt TV-show på begynnelsen av 1970-tallet, ble Pete Seeger tatt inn i varmen igjen. Den endelige gjenreisningen og anerkjennelsen fra det offisielle USA kom i 1994 da daværende president Bill Clinton overrakte ham National Endowment for the Arts' hedersmedalje i Det hvite hus i Washington.

Kjente komposisjoner

Pete Seeger har (ofte i samarbeid med andre) skrevet en lang rekke viser med utgangspunkt i amerikanske folkemusiktradisjoner, blant annet verdenskjente sanger som  «Where Have All The Flowers Gone», «Turn! Turn! Turn!» og «If I Had A Hammer». Han har som musikkforsker også samlet og formidlet annen folkelig musikk fra USA, ofte til eget gitar- og banjospill. Hans «My Rainbow Race» ble en norsk kjempeslager da visesangeren Lillebjørn Nilsen oversatte og spilte den inn i 1973 under tittelen «Barn av regnbuen».
Pete Seeger skrev i 1948 en lærebok om å spille 5-strengs banjo, og den har hatt enorm betydning for banjospillere over hele verden. Spilleteknikker som «frailing», «clawhammer» og «scruggs picking» ble med ett dagligtale for de som lot seg inspirere til banjospill. Hans innsats for å spre kunnskap om banjoen blant visesangere inkluderer også plata The 5 String Banjo utgitt på Folkways Records. Plata har et eget instruksjonshefte i platecoveret.

Konserter i Norden

I 1990 opptrådte Pete Seeger på Tønderfestivalen i Danmark sammen med Lillebjørn Nilsen, der de to sang blant annet emigrantvisa Oleana sammen på engelsk og norsk.
Wushu under Asialekene 2006

Wushu under Asialekene 2006. Wushu var en av flere sporter under Asialekene 2006 i Doha i Qatar. Konkurransene ble avviklet i perioden 11. til 11. desember 2006. Det var åtte øvelser for menn og tre kvinner. Alle tapende semifinalister fikk bronsemedaljer. 168 utøvere fra tjueni nasjoner deltok og Kina ble beste nasjon med ni gullmedaljer foran Filippinene og Malaysia med en hver.
Nikolaus von Schönberg

Dominikaner

Han sluttet seg til dominikanerordenen etter å ha hørt Girolamo Savonarolas forkynnelse. I Firenze ble han promovert til Dr. theol., men studerte også matematikk, astronomi, medisin og geografi. Han talte en rekke språk og i sin ordens tjeneste reiste han rundt om mange steder i Europa. Han var prior i ordenens hus i Lucca, Siena og Firenze, og senere provinsial for Det Hellige Land. Fra Jerusalem og Det osmanske rike kom han i 1508 til Roma for der å tjene pave Julius II. Som prefessor for La Sapienza i Roma holdt han taler som ble publisert i 1512. Dessuten var han med på Femte Laterankonsil.

Erkebiskop, pavelig diplomat

Han var erkebiskop av Capua 1520–1535, men var stadig på pavelige oppdrag i Polen, Ungarn, Frankrike (Blois), Spania (Burgos) og England (London). Han var også nuntius til keiseren i 1529, og representerte tyske interesser ved Pavestolen under fire paver.
I 1533 holdt Schönbergs sekretær Johann Albrecht Widmannstetter en forelesningrekke i Roma og presenterta da Nikolaus Kopernikus' teorier, antagelig på grunnlag av es Commentariolus, som Kopernikus fra ca 1509 hadde gjort tilgjengelig for noen av sine bekjentskaper. Forelesningene ble møtt med stor interesse hos kardinaler og pave Klemens VII; venner og kolleger forsøkte ihedig den da 60-årige Kopernikus om å offentliggjøre det.

Kardinal

Han ble utnevnt til kardinal i mars 1535 av pave Paul III under hans andre konsistorium. Han var en ivrig forkjemper for kirkelig reform.
Den 1. november 1536 skrev kardinal von Schönberg et brev til Kopernikus og oppfordret ham innstendig om å offentliggjøre sin teori. Han tilbød  seg å bekoste for trykk og utgivelse. Schönberg instruerte Dietrich von Rheden om å gjøre jobben og sende ham regningen. Kopernikus lot sitt hovedverk De revolutionibus orbium coelestium offentliggjøre først i 1543, etter  Schönbergs Tod død og kort før sin egen død, og gjengav i forordet Schönbergs brev ordrett, engelsk oversettelse i fotnoten.
I Pierre Gassendis Kopernikus-biografi fra året 1654 anføres kardinal Schönberg som en tidlig tilhenger av hans verdensbilde.
Georgina (elv)

Georgina River er ei elv Queensland og Nordterritoriet i Australia. Den er den nordvestligste av de tre store elvene i Channel Country (De andre er Diamantina og Cooper Creek). 
Elva har utspring fra sørhellingen av Barkly Tableland i Northern Territory, og får tilløp fra de sideelvene Burke, Hamilton, Pituri Creek, Ranken, Templeton, Moonah Creek, Woodroffe og Sandover, som dannes over et stort område lengst vest i Queensland og øst i Northern Territory. Elva renner i sørøstlig retning inn i Queensland. Etter Machattiesjøen renner den videre som Eyre Creek, til den i det nordøstre hjørnet av South Australia løper sammen med Diamantina og danner elva Warburton. I ekstremt vannrike år når denne elva helt fram til Eyresjøen.
Georgina har et nedbørfelt på hele 232 000 km², men på grunn av det tørre klimaet er den årlige avrenningen på bare 0,7 km³. Det er imidlertid en så ekstrem variasjon at i mange år, som 1905, 1928 og 1961, har avrenningen vært null i hele nedslagsfeltet, men den i svært våte år, som 1974, 1977 og 2000, har vær så høy som 6,28 km³.
Silje Sigurdsen

Bakgrunn og yrkeskarriere

Sigurdsen har studiekompetanse fra Årstad videregående skole fra 2008. Hun er utdannet kunsthistoriker med mastergrad i kunsthistorie ved Universitetet i Bergen, og hadde et utvekslingsår ved Københavns Universitet i 2013. Foruten kunsthistorie har hun sosiologi og kjønnsteori i fagkretsen. 
Sigurdsen arbeidet som frilans kunstkritiker på video for to av Norges største aviser, Bergens Tidende (2016-2018) og Aftenposten (2017-2018). Parallellt som hun arbeidet som kunstkritiker for avisene, bygget hun videobloggen Kunzt.no - Skandinavias første videoblogg om kunst og kunstfeltet.

Som første aktør fornyet hun kunstkritikken i Norge, først og fremst ved å gjøre kunstkritikken og -formidlingen visuell. August 2017 vant Sigurdsen Arne Hestenes Journalistpris for arbeidet med Kunzt og kunstkritikk i videoformat.
"I ei tid der flere frykter at internett er i ferd med å ødelegge kulturjournalistikken, der det ropes om at alt var så mye bedre før, har Sigurdsen i stedet omfavnet nettets muligheter for alt det er verdt." - juryen.
"Mens vi før kunne ha 40–50 lesere av en tradisjonell kunstanmeldelse på nett, har videoanmeldelsene blitt sett av flere tusen brukere. Disse anmeldelsene har også skapt mye herlig debatt i Bergen." - Frode Bjerkestrand, kulturredaktør i Bergens Tidende.
Friidrett under Stillehavslekene 1969

Friidrett under Stillehavslekene  1969. Friidrett var en av flere sporter som var med i de tredje Stillehavslekene som ble arrangert i Port Moresby i Papua Ny-Guinea i perioden 16. til 23. august 1969. Det var tredje gangen som friidrett var med på programmet i stillehavslekene. Konkurransen i friidrett ble avviklet i perioden 14. til 20. august. Det var utøvere fra tolv nasjoner som deltok i trettifire øvelser, tjueto for menn og tolv for kvinner. Ny-Caledonia ble beste nasjon med ti gullmedaljer foran Papua Ny-Guinea, Fiji og Tonga som vant seks gull.
Ringgold County

Navn

Fylket er oppkalt etter offiseren Samuel Ringgold som falt i den meksikansk-amerikanske krigen.